Mawu suɔ kaa waa hi si ngɛ tue mi jɔmi kɛ bua jɔmi mi ngɛ zugba a nɔ kɛ ya neneene!\nSe eko ɔ, o ma bi ke, ‘Kɛ enɛ ɔ ma plɛ kɛ ba mi kɛɛ?’ Baiblo ɔ de ke, Mawu Matsɛ Yemi ɔ ma ha nɛ e maa ba mi jã, nɛ Mawu suɔmi nya ní ji kaa nihi tsuo nɛ a kase Matsɛ Yemi nɛ ɔ kɛ Mawu yi mi nɛ e to kɛ ha wɔ ɔ he ní.—La 37:11, 29; Yesaya 9:7.\nMawu suɔ kaa e hi ha wɔ.\nKaa bɔ nɛ tsɛ kpakpa suɔ kaa e hi kɛ ha e bimɛ ɔ, wa hiɔwe Tsɛ ɔ hu suɔ kaa wa ná bua jɔmi kɛ ya neneene. (Yesaya 48:17, 18) E wo si kaa “nɔ nɛ peeɔ Mawu suɔmi nya ní ɔ, lɛɛ e ngɛ kɛ yaa neneene.”—1 Yohane 2:17.\nMawu suɔ kaa waa nyɛɛ ngɛ e blɔ ɔmɛ a nɔ.\nBaiblo ɔ de ke wa Bɔlɔ ɔ suɔ nɛ “e maa tsɔɔ wɔ nɔ́ nɛ e suɔ kaa waa pee,” konɛ waa “pee bɔ nɛ e maa tsɔɔ wɔ ɔ pɛpɛɛpɛ.” (Yesaya 2:2, 3) E ‘hla ni komɛ ngɔ ha e he’ nɛ e to a he blɔ nya konɛ a ha nɛ nihi nɛ a ngɛ zugba a nɔ ɔ nɛ a le e suɔmi nya ní.—Bɔfo Ɔmɛ A Ní Tsumi 15:14.\nMawu suɔ nɛ waa pee kake kɛ ja lɛ.\nYehowa jami nɛ he tsɔ ɔ peeɔ nihi kake ngɛ suɔmi nitsɛnitsɛ mi mohu pe nɛ e ma gba a mi. (Yohane 13:35) Mwɔnɛ ɔ, mɛnɔmɛ nɛ a ngɛ nyumuhi kɛ yihi nɛ a ngɛ he tsuaa he ɔ ní tsɔɔe konɛ a pee kake kɛ sɔmɔ Mawu? Wa suɔ nɛ o gu womiyo nɛ ɔ nɔ kɛ hla nihi nɛ a ngɛ jã pee ɔ.\nO kɛ wɔ nɛ kase Baiblo ɔ. Anɛ o kɛ Yehowa Odasefohi je Baiblo ɔ kasemi sisi lo? Ke o pee we jã lolo ɔ, anɛ o maa suɔ nɛ a kɛ mo nɛ kase Baiblo ɔ lo? A be mo nɔ́ ko hee. O maa na kaa e ji blɔ kpakpa nɛ o ma nyɛ maa gu nɔ kɛ hɛ mo kɛ su Mawu he.\nO nine ma nyɛ maa su womihi a nɔ nɛ o be sika ko woe. O ma nyɛ maa ya Matsɛ Yemi Asa nɛ ngɛ o kpɔ ɔ mi ɔ nɔ, aloo o kɛ Yehowa Odasefo no ko nɛ sɛɛ ní, konɛ a ha mo womi nɛ maa ye bua mo nɛ o nu Baiblo ɔ sisi ngɛ mo nitsɛ o je gbi mi.\nMoo kase wa he ní ngɛ Intanɛti ɔ nɔ. Moo ya Yehowa Odasefohi a wɛbsaiti ɔ ngɛ www.jw.org/ada. O ma nyɛ maa kane Baiblo ɔ, nɛ o ma nyɛ maa na womi slɔɔtohi nɛ a pee ngɛ gbihi nɛ hiɛ pe 750 mi konɛ o fia.